- જમીન માલિકીના પુરાવા ન હોવા છતાં કોર્પોરેશને પ્લાન પાસ કર્યા - નિલમ પાર્કના રહીશો 30 વર્ષથી લડે છે પરંતુ કોર્ટમાં કોઈ પરિણામ જ આવતું નથી : PM - CM સુધી ફરિયાદ અમદાવાદ, તા. 31 જુલાઈ 2018, મંગળવાર નાણઆ કે રાજકીય સત્તા અને દાદાગીરીથી નેતાઓ તેમજ અસામાજીક તત્વો આજની તારીખમાં પણ ખુલ્લેઆમ અને બેધડક ખોટું કરી રહ્યા છે. છતાં તેમનો વાળ પણ વાંકો થઈ શકતો નથી. બાપુનગરમાં ગુજરાત હાઉસિંગ બોર્ડે બનાવેલા નિલમ પાર્કની ૧૬૦૦ વાર જમીન આ જ સ્ટાઇલથી ભૂમાફિયા અને નેતાઓએ પચાવી પાડી છે. સૌથી વધુ ચોંકાવનારી વાત એ છે કે આ જમીન પર કોર્ટ કેસ પડતર હોવા છતાં અને જમીન માલિકીના કોઈ પુરાવાઓ નહીં હોવા છતાં ખોટા દસ્તાવેજો રજૂ કરીને આ જ જમીન પર કોર્પોરેશનનાં પ્લાન પાસ કરાવીને સાત માળની કોમર્શિયલ ઇમારત બાંધી દેવાઇ છે !!! નિલમ પાર્કના રહીશો પોતાની આ જમીન માટે છેલ્લા ૩૦ વર્ષથી લડત ચલાવી રહ્યા છે. આ જમીન ઉપર જુદા જુદા સાત જેટલા કેસો છે. ખુદ કોર્પોરેશને પણ આ જમીન પર થયેલા ગેરકાયદે બાંધકામ તોડી પાડવા માટે ભૂતકાળમાં નોટિસ આપી હતી. તેમજ કોર્ચ-કેસ થયા હતા. આમ છતાં કોર્પોરેશનના શાસકોએ આ જમીન પર બિલ્ડિંગ બાંધવાની રજા ચીઠ્ઠી પણ આપી દીધી છે. નિલમ પાર્કમાં કુલ ૯ બ્લોક અને ૧૦૮ મકાનો છે. તેમનાં રહીશોએ તાજેતરમાં જ વડાપ્રધાન અને મુખ્યમંત્રીને તેમજ નવા મ્યુનિ. કમિશનરને લેખિતમાં રજૂઆત કરી છે. જેમાં આક્ષેપ કર્યો છે કે, હાઉસીંગ બોર્ડ માટે સરકાર રખિયાલ સર્વે નં. ૧૦૨ ની જમીન સંપાદન કરી હતી. તે સમયે વીજ લાઇન પસાર થતી હોવાથી માર્જીન જગ્યા છોડાઇ હતી. સમય જતા આ જમીન ખુબ જ કિંમતી થઇ જતાં ભુમાફિયા-રાજકીય નેતાનો ડોળો મંડાયો હતો. માથાભારે સખ્શો બેસાડીને તેનો ગેરકાયદે કબજો લઈ લેવાયો હતો. ભાજપના વર્તમાન ધારાસભ્ય વલ્લભ કાકડીયા અને તેના સગા નાનાભાઈ પ્રાગજીભાઈએ પોતાના ભાગીદારો ગણેશ જયસ્વાલ સહિતના માણસોને સાથે રાખીને આ જમીન પચાવી પાડવાનું ષડયંત્ર રચ્યું છે. ફરિયાદમાં જણાવાયું છે કે, જે જમીન સબજ્યુડીસ છે, કોર્પોરેશને કોર્ટ કેસ કર્યો હતો જે હજુ પણ ચાલુ છે. જમીનની માલિકાનાં કોઈ પુરાવા નથી છતાં ખોટા દસ્તાવેજોને આધારે પ્લાન પાસ કરી દેવાયા છે. માટે આ જમીન પચાવી પાડનારા લોકોની સામે તુરંત કાનુની કાર્યવાહી કરો એવી માગણી રહીશોએ કરી છે.